FI Euroopan unionin virallinen lehti CE 78/465

(2004/C 78 E/0490)

KIRJALLINEN KYSYMYS E-3106/03

esittäjä(t): María Bergaz Conesa (GUE/NGL) komissiolle

(22. lokakuuta 2003)

Aihe: Juoksutushanke Júcar—Vinalopó

Júcar-joen ja Vinalopó-joen välinen juoksutushanke on suuri, kokonaiskustannuksiltaan yli 50 miljoonaa euroa maksava hanke, joka on osa kansallisten vesivarojen hallintasuunnitelmaa. Hanke esiteltiin yhteisön rahoituksen saamiseksi lokakuussa 2002. Teknisiltä ominaisuuksiltaan Júcarista Vinalopóon tapahtuva veden siirto, hanke jota ei ole vielä lähetetty komissiolle, liittyy kiinteästi veden johtamiseen Ebro-joesta. Asia on näin vahvistettu kansallisessa vesivarojen hallintasuunnitelmassa, jonka mukaan 63 kuutiohehto-metriä siirretään Tousin patoaltaan läheisyyteen, jotta veden johtaminen Júcarista Vinalopóon olisi mahdollista (kansallisten vesivarojen hallintasuunnitelman taustoja ja suunniteltuja juoksutuksia koskeva analyysi s. 170).

Komissio (ympäristöasioiden pääosasto) analysoi hanketta yksityiskohtaisesti ympäristövaikutusten näkökulmasta, ja Euroopan investointipankki on tekemässä toteutettavuustutkimusta, jonka tuloksia ei ole julkaistu.

Riippumattomien asiantuntijoiden mukaan hanke ei ole taloudellisesti eikä ympäristön kannalta toteutuskelpoinen, ja teknisestä näkökulmasta hankkeessa on merkittäviä puutteita. Hankkeesta ei ole tehty esimerkiksi tarkkaa, ajan tasalla olevaa ja täydellistä ympäristövaikutusten arviointia. Komission ja Euroopan parlamentin tietoon hankkeen puutteet on tuotu lukuisissa kansalaisten tekemissä valituksissa, vetoomuksissa ja parlamentin jäsenten esittämissä kysymyksissä.

Kaikesta huolimatta Espanjan hallitus jatkaa prosessia, ja Espanjan ympäristöministerin lausuntojen mukaan hallitus aikoo jatkaa töitä hajautetusti eri osuuksilla. Tällainen kiire voi aiheuttaa ristiriitoja yhteisölle tehtyjen valitusten asianmukaisen käsittelyn kanssa.

Voiko komissio toimittaa EIP:n tekemän tutkimuksen tulokset ja johtopäätökset? Katsooko komissio, että hanke riippuu olennaisesti Ebrosta siirrettävästä vedestä? Aikooko komissio pyytää Espanjan viranomaisia tekemään ajan tasalla olevan ympäristövaikutusten arvioinnin ja kustannus-hyötyanalyysin sekä noudattamaan rakennerahastoista annetun asetuksen (EY) N:o 1260/1999 (1) 26 artiklassa säädettyjä suuriin hankkeisiin sovellettavia muita määräyksiä? Voiko komissio vahvistaa, että komission jäsen on luvannut ministerille, että kertomus julkaistaan ennen vuoden loppua?

Michel Barnier'n komission puolesta antama vastaus

(19. joulukuuta 2003)

Komissio ilmoittaa arvoisalle parlamentin jäsenelle, että se on riippumattoman kannan saamiseksi kuullut Euroopan investointipankkia (EIP) pankin kanssa tehdyn yhteistyösopimuksen ja asetuksiin sisältyvien säännösten mukaisesti. Komissio pyysi kyseiseltä elimeltä teknisen kertomuksen Júcar—Vinalopó-väliä koskevan juoksutushankkeen toteutuskelpoisuudesta. EIP antoi kertomuksensa 1. elokuuta 2003. Pankin johtopäätöksen mukaan suunnitelma on itsessään toteutuskelpoinen tietyissä tarkoin määritellyissä olosuhteissa Ebro-joen juoksutushankkeen eli vedensiirtosuunnitelman täytäntöönpanosta riippumatta.

Tässä yhteydessä on syytä muistuttaa Espanjan viranomaisten vahvistavan, että PHN-lain (Plan Hidrològico de la Cuenca del Jùcar) alustavaan esitykseen sisältyvä hypoteesi vedensiirrosta Ebro-joesta Júcar-jokeen ja vastaavasti Júcar-joesta Vinalopó-jokeen ei loppujen lopuksi sisälly asiakirjan siihen versioon, joka annettiin yleisön tiedottamiseksi 20. kesäkuuta 2003 ja 2. elokuuta 2003 välisenä aikana.

Komissio arvioi, että sen käytössä olevat tiedot, joita on tarkistettu ja täydennetty EIP:n teknisestä tutkimuksesta saaduilla tiedoilla, ovat tässä vaiheessa riittävät hankkeen arvioimiseksi rakennerahaston sääntömääräisten vaatimusten, muun muassa asetuksen EY 1260/1999 (2) 26 artiklan kohtien, mukaisesti.

Tämän tiedon täydentämiseksi komissio haluaa tarkentaa, että EIP:n kertomuksessa määritellyt ehdot toimitetaan Espanjan viranomaisille heti niiden tutkimisen jälkeen. Lisäksi komissio pyytää asianomaisilta viranomaisilta tapauksen käsittelyn aikana mahdollisesti tarpeellisiksi osoittautuvia tietoja. Espanjan viranomaiset toimittavat komissiolle virallisen vastauksen 20. lokakuuta 2003 esitettyihin ehtoihin. Komissio arvioi parhaillaan viranomaisten vastauksen merkitystä.

Komissiolle ei ole ilmoitettu virallisesta sitoumuksesta kertomuksen julkaisemiseen.

Tutkittavana olevan asiakirjan monitahoisuuden vuoksi komissio ei ole tässä vaiheessa tehnyt lopullista päätöstä yhteisrahoituspyynnöstä.

Pyydämme arvoisaa jäsentä tutustumaan myös vastaukseen (täydentävä vastaus), jonka komissio antoi Laura Gonzàlez Àlvarezin (3) tekemään kirjalliseen kysymykseen E-0419/03.

(1) EYVL L 161, 26.6.1999, s. 1.

(2) Neuvoston asetus (EY) N:o 1260/1999, annettu 21 päivänä kesäkuuta 1999, rakennerahastoja koskevista yleisistä säännöksistä, EYVL L 161, 26.6.1999.

(3) EUVL C 70 E, 20.3.2004, s. 28.